AIŠKINAMASIS RAŠTAS

Dėl savivaldybės nekilnojamojo turto perdavimo pagal panaudos sutartįMolėtų menų mokyklai

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija gavo Molėtų menų mokyklos 2018 m. lapkričio 30 d. raštą Nr. D7-87 „Prašymas dėl savivaldybės turto perdavimo pagal panaudos sutartį Molėtų menų mokyklos veiklai“, kuriuo prašo perduoti Molėtų progimnazijos patikėjimo teise valdomas 92,29 kv. m ploto patalpas mokyklos pastate, esančiame adresu: Molėtai, Jaunimo g. 1, Molėtų menų mokyklos veiklai. Tuo pačiu raštu įsipareigoja perduotą turtą prižiūrėti, atlikti perduoto turto einamąjį ir kapitalinį remontus.

Molėtų progimnazijos direktoriaus 2018 m. lapkričio 30 d. įsakymu Nr. VP-8 „Dėl savivaldybės turto pripažinimo nereikalingu Molėtų progimnazijos funkcijoms vykdyti“ anksčiau minėtos patalpos pripažintos nereikalingomis Molėtų progimnazijos funkcijoms vykdyti ir siūloma jas perduoti Molėtų menų mokyklai.

Parengto sprendimo projekto tikslas – perduoti Molėtų menų mokyklai pagal panaudos sutartį 10 metų laikotarpiui neatlygintinai naudoti savarankiškosios savivaldybės funkcijos – vaikų neformaliojo švietimo organizavimo, vaikų ir jaunimo užimtumo organizavimo – įgyvendinimui Molėtų rajono savivaldybei nuosavybės teise priklausančias ir šiuo metu Molėtų progimnazijos patikėjimo teise valdomas 92,29 kv. m ploto patalpas mokyklos pastate, esančiame adresu: Molėtai, Jaunimo g. 1.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 3, 8 punktai, 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnio 1 dalies 1punktas, 4 dalis;

Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo, patvirtinto Molėtų rajono savivaldybės tarybos 2015 m. vasario 20 d. sprendimu Nr. B1-40 „Dėl Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“ (Molėtų rajono savivaldybės tarybos 2017 m. liepos 27 d. sprendimo Nr. B1-135 redakcija), 4.21, 6.1 papunkčiai.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – perduotas turtas bus naudojamas Molėtų menų mokyklos įstatuose numatytai veiklai vykdyti.

Neigiamų pasekmių nenumatoma.

**4. Priemonės sprendimui įgyvendinti**

Bus parengta ir pasirašyta turto panaudos sutartis bei turto perdavimo ir priėmimo aktas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų progimnazija.